《题杨文昭为刘敬思画》
元代·贡性之

我家茅屋沧江边，屋头高树云相连。秋声六月常在座，髣髴两相闻钧天。

朅来城市住未久，已觉尘埃满衣袖。高堂素壁忽见画，风雨如闻龙怒吼。

忆昔刘郎多好奇，七尺长身玉雪姿。眼中为惜栋梁具，笑倩杨昭图画之。

杨生好画亦成癖，醉墨淋漓不停笔。远山近水漫涂抹，铁干虬枝俨行立。

一时清致俱寂然，惟馀此画人间传。精神恍惚夺造化，意象惨澹含云烟。

吁嗟二公不复见，把玩令人竟忘倦。老夫白发已如此，往事悠悠泪如霰。

作者简介：元明间宣城人，字友初，一作有初。师泰侄。以胄子除簿尉，有刚直名。后补闽省理官。明洪武初，征录师泰后，大臣有以性之荐，乃避居山阴，更名悦。其从弟仕于朝者，迎归金陵、宣城，俱不往。躬耕自给，以终其身。门人私谥真晦先生。有《南湖集》。